أغلب المغاربة ملي كيبغي ياخد طوموبيتو عند الميكانيك لاول مرة بالضرورة غادي يسول شي حد كيعرفو على شي ميكانيك معقول، كذلك الامر مع الطبيب ومع التريسيان والصياغ والبناي والمحامي ومحالات ديال البيع والشرا وأي حاجة تقريبا، حيت فالأصل ولي كثير انه مكاينش المعقول وراه اي واحد عرضة للنصب وللقوالب ويشمتوه ويدكوليه شي حاجة بشي ثمن خيالي، المفتقد في المغرب هو المعقول وهو لي كيقلبو عليه الناس بالريق الناشف، الخدمة معقولة هي القليلة، وفالحياة من نهار كتزاد وهوما كيوصيو فيك، بغيتي تشري موطور قديم حضي راسك من المدكوك، بغيتي تشري طوموبيل خود معاك شي ميكانيك يقلبها ورد بالك من السمسارة، بغيتي تشري حولي رد بالك من الشناقة، بغيتي تزوج رد بالك من بنات الحرام، وكذلك العكس بالنسبة للمرأة. حتى فالعلاقات الإنسانية والطبيعية بين راجل ومرأة، كتلقى قائمة طويلة ديال التحذيرات متوارثة عبر أجيال، ومك لي ولداتك وعارفاك غير خطية واحل ليها فراسها ومع ذلك توصيك ” أوليدي ماتبقاش غي حال داك الفم ودايع لي عطاوهاليك تاكلها راه شحال من واحد حمقوه وخلاوه يدور فالزناقي” واخا أصلا داكشي لي كتدير نتا نيت داك الساعة واخا محسوب بعقلك غير كتدور فالزناقي، أما الى خدمتي داك الساعة كتولي محط أطماع حتى الدول العظمى بحال الى كتبول البيطرول، كذلك البنت كيضلو يوصيوها ترد بالها من ولاد لحرام، وعنداك تجيب شي كرش تحصل فيها، وراه مافيهم تيقة باغين غير يقديو حاجتهم ويزيدو مع الطريق. المغاربة كاملين عارفين أن الفساد كاين وهو لي كينخر هاد البلاد ولكن بزاف منهم ملي كيسمعو أرقام عليه مكتجيهمش الحسرة على البلاد لي كتضيع وإنما علاش ماشي هوما لي فمركز يسمحليهم يغتنيو من مال الدولة بلا حسيب ولا رقيب، وعلاقاتنا واليومي ديالنا كلو مبني على فكرة أن أغلبنا فاسدين والمعقول هو لي نادر وقليل وأن أي واحد يقدر يشمتك ويقولبك لذا خاص ترد بالك وأن الفساد هو السمة الأساسية، هاعلاش تقارير جطو ماكتلقاش داك الصخب لي خاص ولي منتظر منها، مادام أنها فقط كتكشف على ما نعرفه ويعرفه هم بالأرقام، ولحد الآن مكاين حتى شي موجة إعتقالات جماعية وتطهير وتنظيف للقطاعات المعنية بهاد التقارير، ومحاكمات كبيرة ديال الفساد، ونشوفو ناس كيتعاقبو وكتصادر ممتلكاتهم لي داروها من الشفرةن هادشي حتى شي مغربي مكيتسناه يوقع، لي كيتسناوه هو أن القضية تزير على المفسدين مستقبلا، اما لي خدا شي حاجة بصحتو، ونهار غادي تكون إرادة حقيقية لمحاربة الفساد راه غادي نشوفو حملات تطهير واسعة بحال لي طرا في عدة بلدان لي قررات بصح أنها تحارب الفساد ماشي غير تعلن على وجوده بالأرقام فقط. Garanti sans virus. 
المغاربة كاملين عارفين أن الفساد كاين وهو لي كينخر هاد البلاد ولكن بزاف منهم ملي كيسمعو أرقام عليه مكتجيهمش الحسرة على البلاد لي كتضيع وإنما علاش ماشي هوما لي فمركز يسمحليهم يغتنيو من مال الدولة بلا حسيب ولا رقيب